จาง รั่วอวิ๋น

**จาง รั่วอวิ๋น** (; เกิด 24 สิงหาคม ค.ศ. 1988) เป็นนักแสดงชายชาวจีน เขาเป็นที่รู้จักจากบทนำในละครโทรทัศน์จีนหลายเรื่อง เช่น เฉินเซิน จารชนหน้าหยก, คำให้การจากศพ, หาญท้าชะตาฟ้า ปริศนายุทธจักร, ดาบพิฆาตกลางหิมะ และเกียรติยศนายตำรวจ

## ชีวิตวัยเด็กและการศึกษา
จางเกิดที่กรุงปักกิ่ง เมื่อวันที่ 24 สิงหาคม ค.ศ. 1988 เป็นบุตรของจาง เจี้ยน (张健) ผู้กำกับและโปรดิวเซอร์ ปู่ของเขาเป็นนักธรณีวิทยา เมื่ออายุ 2 ขวบ พ่อแม่ของเขาแยกทางกัน และเขาอาศัยอยู่กับพ่อ เขาสำเร็จการศึกษาจากสถาบันภาพยนตร์ปักกิ่งในปี ค.ศ. 2007

จางมีความสัมพันธ์ที่ตึงเครียดกับพ่อ ซึ่งส่วนใหญ่ไม่ค่อยอยู่ในชีวิตวัยเด็กของเขาเนื่องจากมีตารางงานยุ่ง ทำให้จางถูกเลี้ยงดูโดยปู่ย่าตายาย ความสัมพันธ์ของพวกเขายิ่งแย่ลงไปอีกเมื่อ จาง เจี้ยน เซ็นสัญญาทางธุรกิจโดยใช้ชื่อลูกชายของเขา (โดยที่เจ้าตัวไม่ทราบ) ทำให้เขาต้องเป็นหนี้เมื่อโครงการล้มเหลว จาง รั่วอวิ๋นจึงนำเรื่องนี้ไปฟ้องศาล และตัดความสัมพันธ์กับเขา

## อาชีพ
### 2004–2014: จุดเริ่มต้น
จางเริ่มต้นการแสดงครั้งแรกในปี ค.ศ. 2004 ในเรื่อง The Sea's Promise โดยรับบทเป็นพระเอกในวัยเด็ก เขาเริ่มเป็นที่จับตามองจากบทบาทของเขาในเรื่อง Snow Leopard (2010) และภาคต่ออย่าง Black Fox (2011) เขาได้รับรางวัลนักแสดงหน้าใหม่ยอดนิยมประจำปี 2010 จากผลงานการแสดงในเรื่อง Snow Leopard จางได้รับบทนำครั้งแรกในละครแนวดราม่าสงครามเรื่อง Sharp Sword

ในปี ค.ศ. 2014 เขาแสดงในเรื่อง New Snow Leopard และได้รับรางวัลนักแสดงนำดีเด่น (Outstanding Actor) ในงานประกาศผลรางวัล China TV Drama Awards

### 2015–2023: เริ่มต้นได้รับความนิยมและผลงานสร้างชื่อ
ในปี ค.ศ. 2015 จางแสดงในเว็บซีรีส์เรื่องอู๋ซิน จอมขมังเวทย์ (Wu Xin: The Monster Killer) ละครเรื่องนี้ได้รับความนิยมทั้งในจีนและไต้หวัน ทำให้จางเป็นที่รู้จักมากขึ้นในภูมิภาคนี้ ต่อมา จางแสดงในละครโทรทัศน์แนวรักวัยรุ่นเรื่อง 15 ปีที่รักกัน (Promise of Migratory Birds) รวมถึงละครโทรทัศน์แนวแฟนตาซีเรื่องวิหคนครา (Novoland: The Castle in the Sky) และตำนานรักจิ้งจอกสวรรค์ (Legend of Nine Tails Fox)

ในปี ค.ศ. 2016 จางแสดงในละครโทรทัศน์แนวสายลับยอดนิยมเรื่องเฉินเซิน จารชนหน้าหยก (Sparrow) ความนิยมของละครเรื่องนี้ทำให้จางกลายเป็นนักแสดงที่มีชื่อเสียงในวงกว้าง และเขาคว้ารางวัลนักแสดงยอดนิยมจากงาน China TV Drama Awards ต่อมา เขารับบทนำในเว็บซีรีส์เรื่องคำให้การจากศพ (Medical Examiner Dr. Qin) เว็บซีรีส์เรื่องนี้มียอดผู้ชมเกิน 1.5 พันล้านครั้งบน Sohu TV และได้รับคำชมทั้งในด้านเนื้อเรื่องและการแสดงของเขา ในปีเดียวกัน จางแสดงในภาพยนตร์เรื่องแรกของเขาคือเรื่องทะลุจุดเดือด (Sky on Fire)

ในปี ค.ศ. 2017 เขารับบทเป็นฮั่ว ชฺวี่ปิ้ง ในละครโทรทัศน์แนวอิงประวัติศาสตร์เรื่อง The Fated General ต่อมา ชื่อของละครเรื่องนี้ถูกเปลี่ยนเป็นฮั่วฉวี้ปิ้งวีระบุรุษบัลลังก์ฮั่น (Desert Wind) ในปี ค.ศ. 2017 จางแสดงในละครเรื่อง Dear My Friends จางติดอันดับที่ 94 ใน 100 ผู้ทรงอิทธิพลในจีนของฟอบส์

ในช่วงปี ค.ศ. 2017–2018 จางรับบทสองตัวละครคือ วลาดิเมียร์ และ เวอร์ชินิน ในละครเวทีเรื่อง Three Sisters & Waiting for Godot ซึ่งเป็นละครทดลองร่วมสมัย กำกับโดยหลิน เจาหัว

ในปี ค.ศ. 2018 จางแสดงในละครโทรทัศน์แนวสุขนาฏกรรมจินตนิยมเรื่องทีละน้อยค่อยค่อยรัก (The Evolution of Our Love)

ในปี ค.ศ. 2019 จางแสดงในละครโทรทัศน์แนวสายลับเรื่อง Awakening of Insects ละครเรื่องนี้ได้รับคำชื่นชมและความนิยมอย่างมาก และเขาได้รับการเสนอชื่อเข้าชิงรางวัล Audience's Choice for Actor ในงาน China TV Golden Eagle ครั้งที่ 30 จากนั้นเขารับบทนักแสดงนำชายในละครโทรทัศน์แนวพีเรียดมหากาพย์เรื่องหาญท้าชะตาฟ้า ปริศนายุทธจักร ซึ่งดัดแปลงจากนิยายเรื่อง Qing Yu Nian ของมาวนี่ หาญท้าชะตาฟ้า ปริศนายุทธจักร ได้รับคำวิจารณ์ในเชิงบวกและประสบความสำเร็จอย่างมาก สำหรับการแสดงที่โดดเด่นในหาญท้าชะตาฟ้า ปริศนายุทธจักร จางได้รับการเสนอชื่อเข้าชิงรางวัล Magnolia Award สาขานักแสดงนำชายยอดเยี่ยมในละครโทรทัศน์

ในปี ค.ศ. 2020 จางได้รับคัดเลือกให้แสดงในละครโทรทัศน์แนวกฎหมายเรื่อง Perfect Evidence

## อ้างอิง

หมวดหมู่:บุคคลที่เกิดในปี พ.ศ. 2531
หมวดหมู่:บุคคลที่ยังมีชีวิตอยู่
หมวดหมู่:นักแสดงชายชาวจีนในศตวรรษที่ 21
หมวดหมู่:นักแสดงละครโทรทัศน์ชายชาวจีน
หมวดหมู่:นักแสดงภาพยนตร์ชายชาวจีน